text: Robotter går i kamp mod hinanden
  22 april 2016 kl. 16.15
  En masse robotter og robotnørder kan i St. Bededagsferien opleves i Universe på Als. Højdepunktet er den store Robot Battle.
  Alle der interesserer sig for robotter og teknologi, kan fredag og lørdag få sig en ekstra oplevelse i Universe-parken ved Danfoss.
  Familien Burgemann tog idag turen helt fra Herning for at se nærmere på robotterne. Det er især sønnen Mathias, der er meget fascineret at robotter.
  -Det er mega sejt alt det her robot-noget. Nogle af dem kan man styre med en fjernbetjening eller en computer. Nogle af dem kører også selv. Det er ret svært at programmere robotterne, men det er også sjovt, siger Mathias Burgemann til TV SYD.
  Det er de to sammenslutninger for robotnørder, NXT Evo3lution og Coding Pirates, der møder op med deres robotter.
  På programmet står også bl.a. robotsumobrydning, og så er der besøg af robotten MiR100. Den er noget af det mest avancerede herhjemme og bliver bl.a. brugt til at transportere medicin rundt til patienterne.
  Robotdagene foregår både fredag og lørdag frem til kl. 17.00
  